Člani Lovske družine Dobrnič sodelovali v akciji Očistimo Slovenijo 2012

V sobotni akciji Očistimo Slovenijo smo sodelovali tudi člani Lovske družine Dobrnič, ki šteje 56 članov. Akcije se je udeležilo kar 41 naših članov. V manjših skupinah smo sodelovali z ostalimi krajani KS Dobrnič, KS Knežja vas in KS Svetinja, ki so bile nosilke akcije. Vsem udeležencem smo bili v veliko pomoč, saj lovci poznamo vse skrite kotičke gozdov, kjer so poleg divjadi tudi divja odlagališča smeti in drugih odpadkov.

S tako akcijo smo slovenski lovci, ki nas je 22000, na nacionalni ravni pričeli in jo izvedli že leta 1999. Pod imenom »Krademo smeti naravi« smo naravi »ukradli« 19000 kubičnih metrov smeti. V takratni pomladanski akciji smo dobrniški lovci pobrali 105 m3 smeti.

Vsa leta do zdaj smo lovci aktivni na tem področju. Naša glavna naloga pa je zagotoviti ohranitev naravnega življenjskega okolja divjadi in vseh prostoživečih živali v naravi. Vse uporabnike prostora vedno opozarjamo in prosimo, da se vsi skupaj z združenimi močmi borimo za ohranitev čistega naravnega okolja.

Skupaj lahko ugotovimo, da se stvari na tem področju spreminjajo na bolje. Kot pozitivno znamenje je tudi to, da so v tej čistilni akciji sodelovali pretežno mladi. Zato v prihodnosti optimistično, saj poleg vseh družbenih in ekonomskih sprememb, dialektika deluje na bolje tudi na področju varstva okolja.

Za LD Dobrnič

Starešina

Tone Perpar